Groep SA’ners uit Wuhan klaar met kwarantynThe Ranch Hotel in Polokwane. (Foto: Google) Die groep van 112 Suid-Afrikaners wat vroeër vandeesmaand deur pres. Cyril Ramaphosa uit Wuhan, China, na Suid-Afrika gerepatrieer is, sal Maandag eindelik met hul geliefdes herenig word. Die groep se verpligte kwarantyn van 14 dae het Vrydag geëindig. Die groep het die afgelope twee weke by The Ranch Hotel buite Polokwane in Limpopo gebly. Die groep het reeds negatief vir die nuwe koronavirus (wat die siekte Covid-19 veroorsaak) getoets. Blade Nzimande, minister van hoër onderwys en opleiding, het Saterdagmiddag gedurende ’n mediakonferensie gesê die departement van gesondheid is besig met die nodige reëlings om die groep by hul geliefdes te kry. “Die departement is verantwoordelik vir die studente se vervoer na hul onderskeie provinsies en om seker te maak dat hulle weer met hul gesinne herenig word. Daar is busse en minibusse beskikbaar gestel om die burgers van The Ranch Hotel na die res van die land te vervoer,” het Nzimande gesê. Maroela Media het vroeër berig nog ’n groep van 80 Suid-Afrikaners is vanuit China gebring en onder kwarantyn in Ekurhuleni in Gauteng. Volgens Nzimande is dié groep studente van TVET-kolleges wat vir Chinese maatskappye in China gewerk het. Die groep is met hul terugkeer onder kwarantyn by die Birchwood Hotel in Kempton Park geplaas. Hoewel twee van die groep positief vir tuberkulose getoets het, het hulle negatief vir Covid-19 getoets. Die groep sal ook na hul onderskeie provinsies vervoer word sodra hul kwarantyntydperk eindig.